**Online Kontraktačný deň cvičných firiem Slovensko 2022 – Západ**

Spojená škola, Nivy Šaľa v spolupráci so Štátnym inštitútom odborného vzdelávania – Slovenské centrum cvičných firiem pripravili a zrealizovali 16. februára 2022 prvý tohtoročný kontraktačný deň cvičných firiem (ďalej len CF) online.

Cieľom kontraktačných dní a regionálnych veľtrhov CF je umožniť čo najväčšiemu počtu žiakov vyskúšať si a získať na nečisto podnikateľské zručnosti a finančnú gramotnosť.

Kontraktačné dni, medzinárodné, ale aj regionálne veľtrhy CF umožňujú žiakom preveriť, upevniť ale aj získať vedomosti, kompetencie, zručnosti a zlepšiť finančnú gramotnosť.

Veľmi nás teší, že sa na podujatí zúčastnilo celkom 20 cvičných firiem. Zapojili sa aj štyri CF z Českej republiky. Tak ako po iné roky súťažili a to v kategórii „Leták“, „Instagram post“, „E-prezentácia“, „E-shop“, „Reklamný šot“ a naživo online „90 sekúnd vo výťahu“. Doba pandémie nás posunula v oblasti digitálnych zručností a zapojili sme aj sociálne siete.

Zoznam zúčastnených cvičných firiem a výsledkovú listinu súťaží nájdete na <http://www.sccf.sk/kontraktacne-dni-a-regionalne-veltrhy-cf-3c.html>.

Kontraktačné dni ponúkajú stredoškolákom možnosti znásobiť si podnikateľské cítenie a uspieť v tlaku konkurencie rovesníkov a záujme návštevníkov i keď posledné dva roky online, čo umožňuje zlepšovať sa práve v digitálnych zručnostiach.

Víťazi súťaží z jednotlivých kategórií postupujú na medzinárodný veľtrh cvičných firiem Slovensko z ktorého je krok k úspechu na podobných podujatiach na európskej aj svetovej úrovni. Kontraktačné dni sú natoľko zaujímavé, že školy v regiónoch si v priebehu školského roka organizujú vlastné regionálne podujatia a zároveň aktivity cvičných firiem prezentujú počas dní otvorených dverí.